**Sensorveiledning IBER4000**

Emneside: <https://www.uio.no/studier/emner/hf/ilos/IBER4000/>

Eksamensinnleveringen består av to oppgaver (mappeoppgaver). Oppgavene skal skrives på det språket kandidatene skal bruke i masteroppgava, og følge formelle krav til vitenskapelige tekster, med kildehenvisninger og referanseliste. Oppgaveformuleringene er som følger:

**Oppgave 1** (5–7 sider): Studentene velger én av følgende oppgaver:

1 a) kritiske sammendrag og sammenlikning av to vitenskapelige tekster

1 b) en drøfting av ett eller flere sentrale forskningsspørsmål innen ditt fagområde.

**Oppgave 2** (3–5 sider): Prosjektskisse for masteroppgaven

**Vurdering av mappeoppgavene:**

Oppgave 1 a)

Studentene skal, ved hjelp av effektive og spesifiserte litteratursøk (jf. kurs i litteratursøk ved fagreferenten), finne to vitenskapelige tekster som behandler relevante temaer for deres masteroppgave.

Kandidatene skal bruke det de har lært i undervisninga, til å skrive sammendrag av de to tekstene, med vekt på tema, problemstilling, teoretisk/metodisk rammeverk og struktur: Hvordan er temaet presentert og definert? Er rammeverkene formålstjenlige for å svare på problemstillingene? Er tekstene godt strukturert, og er dataene som blir presentert, forenlig med rammeverkene? Gjenspeiler introduksjoner og konklusjoner en sammenheng mellom tema, teoretisk rammeverk, struktur og presentasjon av data? Er ideer, konsepter og eksempler klart presentert? Er tekstene lette eller vanskelige å forstå, og ev. hvorfor? Hvem er tekstene skrevet for? Hva slags kilder viser tekstene til, og er disse lett tilgjengelige?

Kandidaten skal så sammenlikne de to tekstene ut fra egne tolkninger og perspektiv: Hvordan kommuniserer de to tekstene med hverandre? Utfyller de hverandre, eller er de i konflikt? Kommer de med motstridende argumenter?

Til slutt *kan* kandidaten ta stilling til følgende: Hvordan kommuniserer de to tekstene med mitt prosjekt? Er de nyttige for meg, og i hvilken grad? Hjelper de meg til å få klarhet eller oversikt over feltet? Dette skal være en hjelp på veien til å formulere teoretisk og metodisk rammeverk i prosjektskissa.

Oppgave 1 b)

Her skal studentene velge seg ett eller flere sentrale forskningsspørsmål innen sine fagområder og drøfte det ved å vise til hvordan andre teoretikere eller forskere har forholdt seg til spørsmål(a). Hvordan kommuniserer de ulike syna med hverandre? Hvilke syn er sammenfallende, og hvilke er motstridende? Hvordan er tidligere teoretisering og forskning rundt spørsmål(a) relevante for kandidatenes egne forskningsprosjekt? Kan kandidatenes prosjekt bidra til den videre diskusjonen av spørsmål(a), f.eks. med ny empiri? Hvis ja, på hvilken måte?

Oppgave 2)

Studentene skal vise at de kan bruke det de har lært i løpet av kurset, til å planlegge og utvikle en prosjektskisse, og vise at de har tatt stilling til kommentarer og forslag fra medstudenter og faglærer for å forbedre den før endelig innlevering av mappeoppgave. Prosjektskissa skal inneholde følgende elementer:

* Arbeidstittel (for masteroppgaven)
* Introduksjon
  + Presentasjon av tema og problemstilling: **Hva** skal du undersøke?
  + Motivasjon: **Hvorfor** er dette interessant?
* Metode og materiale
  + **Hvordan** skal du gå fram for å undersøke problemstillingen?
* Teoretisk rammeverk
  + Hvordan kommuniserer ditt prosjekt med teorien og tidligere forskning på feltet? Hva vet vi om temaet fra før?
* (Disposisjon/Framdriftsplan)
  + Ser du for deg hvilke kapitler oppgaven kommer til å inneholde?
* Foreløpig litteraturliste
  + Skal gi en indikasjon på hvilke teorier og tidligere studier du vil vise til i masteroppgaven.